b'\n_START_ARTICLE_\nTyler Bouck\n_START_SECTION_\nJunioriura\n_START_PARAGRAPH_\nBouck pelasi ensimm\xc3\xa4iset pelins\xc3\xa4 WHL-joukkue Prince George Cougarsissa kaudella 1995\xe2\x80\x931996, jonka h\xc3\xa4n pelasi kuitenkin suurimmaksi osaksi AJHL-joukkue Sherwood Park Crusadersissa. Ensimm\xc3\xa4isell\xc3\xa4 kokonaisella WHL-kaudellaan 1997\xe2\x80\x931998 Bouck teki 65 runkosarjaottelussa tehot 11+26=37 sek\xc3\xa4 11 playoff-ottelussa yhden maalin. Dallas Stars varasi h\xc3\xa4net toisella kierroksella 57. pelaajana NHL:n varaustilaisuudessa 1998._NEWLINE_Kaudella 1998\xe2\x80\x931999 Bouck oli tehoilla 22+25=47 Cougarsin kolmanneksi paras maalintekij\xc3\xa4 ja nelj\xc3\xa4nneksi paras pistemies. H\xc3\xa4n voitti my\xc3\xb6s 178 minuutillaan joukkueen sis\xc3\xa4isen j\xc3\xa4\xc3\xa4hyp\xc3\xb6rssin. Viimeisell\xc3\xa4 WHL-kaudellaan 1999\xe2\x80\x932000 Bouck teki liigan yhden kauden piste-enn\xc3\xa4tyksens\xc3\xa4 tehoilla 30+33=63, joilla h\xc3\xa4n oli Cougarsin kolmanneksi paras pistemies ja maalintekij\xc3\xa4. Bouck valittiin kauden p\xc3\xa4\xc3\xa4tteeksi WHL:n l\xc3\xa4ntisen konferenssin toiseen t\xc3\xa4hdist\xc3\xb6kent\xc3\xa4lliseen. J\xc3\xa4\xc3\xa4hyminuutteja h\xc3\xa4n ker\xc3\xa4si nelj\xc3\xa4n WHL-kauden aikana kaikkiaan 466, joilla Bouck sijoittuu Cougarsin kaikkien aikojen seurakohtaisessa j\xc3\xa4\xc3\xa4hyp\xc3\xb6rssiss\xc3\xa4 viidenneksi.\n_START_SECTION_\nAmmattilaisura\n_START_PARAGRAPH_\nKaudeksi 2000\xe2\x80\x932001 Bouck siirtyi Dallas Starsin organisaatioon. H\xc3\xa4n pelasi tulokaskautensa NHL:ss\xc3\xa4, jossa Bouck teki 48 runkosarja- ja yhdess\xc3\xa4 playoff-ottelussa tehot 2+5=7. H\xc3\xa4n pelasi ison osan kaudestaan my\xc3\xb6s Starsin farmijoukkue Utah Grizzliesiss\xc3\xa4, IHL:ss\xc3\xa4. Kes\xc3\xa4kuussa 2001 Bouck kaupattiin Phoenix Coyotesiin vaihdossa Jyrki Lumpeeseen. H\xc3\xa4n pelasi kauden 2001\xe2\x80\x932002 aikana siell\xc3\xa4 seitsem\xc3\xa4n NHL-ottelua ja 21 AHL-ottelua sen farmijoukkue Springfield Falconsissa, kunnes Bouck kaupattiin joulukuussa Todd Warrinerin, Trevor Letowskin ja kes\xc3\xa4n 2003 kolmannen kierroksen NHL-varauksen kanssa Vancouver Canucksiin vaihdossa Drake Berehowskyyn ja Denis Pedersoniin. H\xc3\xa4n ei pelannut loppukaudella kuitenkaan ainuttakaan NHL-ottelua Canucksissa, vaan se kului kokonaan sen farmijoukkue Manitoba Moosessa, kuten my\xc3\xb6s koko seuraava kausi 2002\xe2\x80\x932003._NEWLINE_Kaudella 2003\xe2\x80\x932004 Bouck pelasi NHL:ss\xc3\xa4 18 runkosarja- ja yhden playoff-ottelun tehopistein 1+2=3. NHL:n ty\xc3\xb6sulun aikana, lokakuussa 2004 h\xc3\xa4n siirtyi kuukauden mittaisella sopimuksella SM-liigajoukkue Turun Palloseuraan alun perin l\xc3\xa4hinn\xc3\xa4 paikkaamaan Marco Tuokon loukkaantumista. Joulukuussa 2004 Bouckin sopimusta jatkettiin kauden 2004\xe2\x80\x932005 loppuun, mutta siin\xc3\xa4 oli my\xc3\xb6s ty\xc3\xb6sulkupyk\xc3\xa4l\xc3\xa4, jonka nojalla h\xc3\xa4n olisi palannut ty\xc3\xb6sulun p\xc3\xa4\xc3\xa4ttyess\xc3\xa4 Vancouver Canucksin riveihin. Bouck pelasi varsinkin syyskaudella my\xc3\xb6s joitakin otteluita k\xc3\xa4rkiketjuissa, mutta h\xc3\xa4nen onnistumisensa n\xc3\xa4kyiv\xc3\xa4t kuitenkin kolmosketjun "raatajan" roolissa. Yhteens\xc3\xa4 Bouck teki kauden aikana 40 runkosarjaottelussa tehot 3+7=10 sek\xc3\xa4 100 j\xc3\xa4\xc3\xa4hyminuuttia, joilla h\xc3\xa4n voitti TPS:n sis\xc3\xa4isen j\xc3\xa4\xc3\xa4hyp\xc3\xb6rssin. Kev\xc3\xa4\xc3\xa4n 2005 pudotuspeleiss\xc3\xa4 Bouck teki kuudessa ottelussa yhden maalin, joka ratkaisi TPS:lle toisen puoliv\xc3\xa4lier\xc3\xa4ottelun voiton 19. maaliskuuta 2005 H\xc3\xa4meenlinnan Pallokerhoa vastaan. P\xc3\xa4\xc3\xa4sarjauransa ensimm\xc3\xa4isen playoff-maalin tehnyt Bouck palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Ottelusarja meni kuitenkin lopulta HPK:lle voitoin 4\xe2\x80\x932._NEWLINE_Elokuussa 2005 Bouck teki vuoden mittaisen ja 450 000 dollarin arvoisen jatkosopimuksen Vancouver Canucksin kanssa. H\xc3\xa4n l\xc3\xa4hti tavoittelemaan kaudeksi 2005\xe2\x80\x932006 paikkaa joukkueen nelosketjusta, mutta Bouck kuitenkin loukkasi nivusensa lokakuussa ja oli sivussa 37 ottelua. H\xc3\xa4n pelasi loppukaudella Canucksin nelosketjussa 12 NHL-ottelua sek\xc3\xa4 kahdeksan ottelua farmijoukkue Manitoba Moosessa. Elokuussa 2006 Bouck teki taas vuoden mittaisen jatkosopimuksen Canucksin kanssa. My\xc3\xb6s kausi 2005\xe2\x80\x932006 meni h\xc3\xa4nell\xc3\xa4 pilalle loukkaantumisen takia, sill\xc3\xa4 Bouck loukkasi olkap\xc3\xa4\xc3\xa4ns\xc3\xa4 joulukuussa 2006 Moosen AHL-ottelussa Hamilton Bulldogsia vastaan. H\xc3\xa4n pelasi kauden aikana kuusi NHL-ottelua ja 24 AHL-ottelua. Bouck toimi Moosen varakapteenina._NEWLINE_Syksyll\xc3\xa4 2007 Bouck osallistui Anaheim Ducksin harjoitusleirille, mutta h\xc3\xa4n ei saanut sen p\xc3\xa4\xc3\xa4tteeksi NHL-sopimusta, vaan siirtyi Ducksin farmijoukkue Portland Piratesiin. Bouck nousi joukkueen kapteeniksi. Elokuussa 2008 h\xc3\xa4n teki sopimuksen Buffalo Sabresin kanssa. Bouck jatkoi kaudella 2008\xe2\x80\x932009 pelej\xc3\xa4\xc3\xa4n Piratesissa, sill\xc3\xa4 se siirtyi Sabresin uudeksi farmijoukkueeksi. H\xc3\xa4n sai tammikuussa 2009 aivot\xc3\xa4r\xc3\xa4hdyksen, jonka takia Bouck pelasi runkosarjan aikana vain ottelua. H\xc3\xa4n ei kuitenkaan pelannut kauden aikana otteluakaan NHL:ss\xc3\xa4._NEWLINE_Bouck siirtyi kaudeksi 2009\xe2\x80\x932010 Saksan DEL-liigassa pelaavan ERC Ingolstadtin riveihin. H\xc3\xa4n teki ammattilaisuransa yhden kauden piste-enn\xc3\xa4tyksens\xc3\xa4 tehty\xc3\xa4\xc3\xa4n 56 runkosarjaottelussa tehot 18+21=39. Bouck jakoi Ingolstadtin sis\xc3\xa4isen maalip\xc3\xb6rssin kolmannen sijan Joe Motzkon kanssa. H\xc3\xa4n voitti my\xc3\xb6s kev\xc3\xa4\xc3\xa4n 2010 pudotuspelien j\xc3\xa4\xc3\xa4hyp\xc3\xb6rssin 33 minuutillaan. Joulukuussa 2009 Bouck teki vuoden mittaisen jatkosopimuksen joukkueen kanssa._NEWLINE_Kausi 2010\xe2\x80\x932011 Bouckilla p\xc3\xa4\xc3\xa4ttyi jo 19 h\xc3\xa4nen pelaamansa ottelun j\xc3\xa4lkeen nivelsidevammaan joulukuun 2010 puolessav\xc3\xa4liss\xc3\xa4. Bouck teki maaliskuussa 2011 taas vuoden mittaisen jatkosopimuksen Ingolstadtin kanssa. Saman vuoden marraskuussa h\xc3\xa4n jatkoi sopimustaan kahdella vuodella kev\xc3\xa4\xc3\xa4n 2014 saakka. Bouck nousi kaudella 2011\xe2\x80\x932012 Ingolstadtin kapteeniksi. Kausi 2012\xe2\x80\x932013 h\xc3\xa4nell\xc3\xa4 j\xc3\xa4i loukkaantumisten takia taas vain 18 runkosarjaottelun mittaiseksi. Kauden 2013\xe2\x80\x932014 p\xc3\xa4\xc3\xa4tteeksi Bouck johdatti Ingolstadtin Saksan-mestaruuteen, johon h\xc3\xa4n p\xc3\xa4\xc3\xa4tti lopettaa uransa.'